  Майя Бывальцева Сьӧлтаысь начальной школае ветлӥсь пиналъёс 2021-2022 дышетскон арзэс выль юртын кутскозы. Сое «Образование» йӧскалык ӵектосъя пуктӥзы, выль корпус валтӥсь юртэн шуныт выжонэн герӟамын. Со сярысь Удмуртиысь тӧролэн но кивалтэтлэн пресс-службазы ивортӥз. Пиналъёс, дышетӥсьёс но Сьӧлта ёросын вань улӥсьёс та объектэз кема возьмазы. Ёрос центрын бадӟым туала начальной школалэн кулэлыкез сярысь ми 2017-тӥ арын активистъёсын вераським, ӝоген со нырысетӥ дышетскисьёсты кутоз ни Александр Бречалов, Удмуртилэн тӧроез Выль юрт 384 дышетскисьлы чакламын. Отын 16 дышетскон висъетъёс лэсьтӥзы, со пӧлын кунсьӧр кылъёсъя, крезьгуръя, технологияя но информатикая урокъёслы. Озьы ик ӵектосъёсъя ужаны но эскеронъёс нуыны кабинетъёс дасязы, отын мультстудия, фотостудия, издательской центр но цифровой лабораториос вань. Со сяна, школа пӧртэм быгатонлыкъёсын пиналъёслэн кулэяськонъёссыя тупатэмын. Тазалыксыя сюбегатэм луонлыкъёсын дышетскисьёсын ужаны психологлэн, логопедлэн но дышетӥсьлэн-дефектологлэн кабинетъёссы вань кулэ тӥрлыкен тырмытэмын. Сьӧлтаысь школа 2017-тӥ арысен «IT-вектор образования» элькун ӵектосэ пыриське, Азьмуртлэн грантъёсъя фондэзлэн вожвылъяськоназ кык пол вормылӥз. Тодэ вайытом, 1-тӥ куарусёнэ Вавож ёросын 160 интылы выль школа усьтозы.  Тегъёс: Дышетон Удмуртия школаос Сьӧлта лэсьтськон  